  Виталий Пронин Свердловск улосысь удмуртъёс Пичи Пурга палъёсын.Пичи Пурга ёросысь Эдэйгурт палъёсы вуылӥзы Свердловск улосысь удмурт эшъёсмы - «Эгес» обществое пырисьёс но «Италмас» ансамбле ветлӥсьёс.Куноос гуртэ пырыса ӧз вуттэ ай, сюрес вылысен ик соосты, арганэн шудыса, пыжиськемен, капчи мылкыдын эдейгуртъёс пумитазы. Ваньзэ тае радъяны сюлмаськиз Удмурт шаерын, солэн палэназ тодмо луэм арганчи, Россиысь но Удмуртиысь культура удысысь дано ужась Екатерина Антонова - Катяпай. Эдэйгуртэ вуыса, куноос дыртӥзы тодмо удмурт писательлэсь Семён Самсоновлэсь нимзэ нуллӥсь школае. Та гожъяськись сярысь трос шуныт кылъёс, тодэ ваёнъёс чузъяськизы. Школалэн директорез Светлана Сорокина ивортэмъя, гуртын удмуртлык зол возиське, пиналъёс удмурт кылэз дышетыны кутско 1-тӥ классысен.Эдэйгуртын пумиськон бере куноос вырӟизы Тыло гуртэ - ӵапак отын вордскиз Семён Самсонов. Гуртлэн шораз ик, туж шулдыр интые, пуксемын писательлэн вордскем юртэз - табере отын вань солэн музеез. Екатеринбургысь вуэм куноосты отын пумитаз Эдэйгурт муниципал кылдытэтлэн йырыз Татьяна Сильвестрова.Та бӧрсьы черод вуиз улын юриослы. Екатеринбургысь удмуртъёсты соос пумитазы перепечен, куно каризы но капчи мылкыд кузьмазы «Ошмес» ансамбльлэн пукон коркаяз. Таӵе юртэн котькудӥз гурт ушъяськыны уз быгаты, нош Улын Юрилы удалтӥз: та коркаез висъязы но радъяны юрттӥзы гуртысьтызы хозяйствоен кивалтӥсь Иван Петухов но гурт поселенилэн кивалтӥсез Борис Николаев.Куноос вуылӥзы Улын Юриысь Никита Ильин шаерчиен кылдытэм музее но: со сылэ кызьпу арамаын, писпуос мерттэмын, Быдӟым ожын бырем 107 пиоссэс данъяса. Музейын ужась кузпалъёс Людмила но Михаил Фёдоровъёс куноосты тодматӥзы гуртсылэн историеныз. Макем узыр тӥляд шыкысты, макем быгатӥськоды выжыостэс утьыны, улын юриослы вазиськизы куноос. Вунонтэм кылиз та гуртын ик ортчем «Черсон веме» ужрад. Али пинал калык черсӥськонэз уг тоды ни, соин арлыдоос возьматоно кариськизы та киужез.Римма Ларионова  